รัฐบาลจัดสรรงบประมาณและออกมาตรการช่วยเหลือเยียวยาผู้ได้รับผลกระทบจากอุทกภัย ยืนยันจะจ่ายเงินเยียวยาโดยเร็วที่สุด
นางสาวรัชดา ธนาดิเรก  รองโฆษกประจำสำนักนายกรัฐมนตรี  เปิดเผยว่า จากสถานการณ์อุทกภัยที่เกิดขึ้น  รัฐบาลมีความห่วงใยจึงได้จัดเตรียมงบประมาณ เพื่อช่วยเหลือเยียวยาผู้ได้รับผลกระทบ ครอบคลุมทั้งเกษตรกรและประชาชนที่บ้านเรือนเสียหาย คาดว่าจะใช้งบมากถึง 23,000 ล้านบาท  นายกรัฐมนตรีมอบหมายให้ นายสุพัฒนพงษ์ พันธ์มีเชาว์ รองนายกรัฐมนตรี รัฐมนตรีว่าการกระทรวงพลังงานเข้าไปดูแลเรื่องจำนวนเงินเยียวยาและครัวเรือนที่ได้รับผลกระทบ  พร้อมให้กระทรวงมหาดไทยเร่งสำรวจและประเมินความเสียหาย นอกจากมาตรการของกระทรวงการคลังแล้ว ยังมีหลายมาตรการบรรเทาความเดือดร้อน  ทั้งมาตรการภาษี ผู้ที่ได้รับผลกระทบนำเงินไปซ่อมแซมบ้านเรือน สามารถนำใบเสร็จมาหักลดหย่อนภาษีได้ ต้องเป็นค่าใช้จ่ายตามจริง แต่ไม่เกินจำนวน 1 แสนบาท , กรณีรถยนต์เสียหาย หักภาษีได้ไม่เกิน 3 หมื่นบาท, กรณีที่นำเงินไปบริจาคให้หน่วยงานที่เข้าไปช่วยเหลือผู้ประสบอุทกภัย นำเงินบริจาคไปหักลดหย่อนภาษีได้ 1 เท่าแต่ไม่เกินร้อยละ 10 ของเงินได้พึงประเมิน  ส่วนบริษัทหรือห้างหุ้นส่วนนิติบุคคล นำเงินบริจาคหักลดหย่อนภาษีได้ 1 เท่าแต่ไม่เกินร้อยละ 2 ของกำไรสุทธิ   สำหรับผู้ประกอบการโรงงานอุตสาหกรรม ผู้ประกอบกิจการสถานบริการในจังหวัดต่าง ๆ มีการขยายเวลายื่นงบถึงวันที่ 15 พฤศจิกายนนี้  และประชาชนที่เช่าที่กับกรมธนารักษ์ หากที่อยู่อาศัยได้รับความเสียหายทั้งหลัง ได้รับการยกเว้นค่าเช่าสูงสุดเป็นระยะเวลา 2 ปี กรณีบ้านเรือนเสียหายบางส่วนได้รับการยกเว้นค่าเช่า 1 ปี ยืนยันหลังจากสำรวจและประเมินความเสียหายเรียบร้อยแล้ว จะนำเรื่องเข้าสู่ที่ประชุมคณะรัฐมนตรีพิจารณา และจ่ายเงินเยียวยาให้ผู้ได้รับผลกระทบเร็วที่สุดตามข้อสั่งการของนายกรัฐมนตรี   สถาบันการเงินของรัฐ 7 แห่ง ได้แก่ ธนาคารออมสิน ธนาคารเพื่อการเกษตรและสหกรณ์การเกษตร ธนาคารอาคารสงเคราะห์  ธนาคารพัฒนาวิสาหกิจขนาดกลางและขนาดย่อมแห่งประเทศไทย  ธนาคารอิสลามแห่งประเทศไทย  ธนาคารเพื่อการส่งออกและนำเข้าแห่งประเทศไทย และบรรษัทประกันสินเชื่ออุตสหกรรมขนาดย่อม ออก 21 มาตรการช่วยเหลือและบรรเทาความเดือดร้อน ทั้งนี้ ยืนยันว่านิคมอุตสาหกรรมที่จังหวัดพระนครศรีอยุธยาไม่น่าเป็นห่วง เพราะมีระบบการป้องกันอย่างดี